**“ТАСДИҚЛАЙМАН”**

Муҳаммад ал - Хоразмий номидаги ТАТУ Фарғона филиали директори\_\_\_\_\_\_\_проф. А.Расулов

2020 йил 21 январь

Муҳаммад ал-Хоразмий номидаги Тошкент ахборот технологиялари университети Фарғона филиали профессор-ўқитувчилари ва ишчи-ходимларининг кенгайтирилган йиғилиши   
**б а ё н н о м а с и**

2020 йил 21 январь Фарғона шаҳри.

Қатнашдилар – филиал Кенгаши ва Бошқарув аъзолари, профессор-  
 ўқитувчиларп, ишчи-ходимлар.

Йиғилиш раиси – проф. А.Расулов.

**К у н т а р т и б и**

1. Ўзбекистон Республикаси Бош прокуратурасида Олий ва ўрта махсус таълим вазирлиги тизимида коррупция ҳолатлари, уларни келтириб чиқараётган сабаб ва шарт-шароитлар тўғрисидаги йиғилишда кўрилган масалалар ҳамда белгиланган вазифалар тўғрисида.

Ахборотчи: А.Расулов.

Ушбу масала юзасидан сўзга чиққан филиал директори, йиғилиш раиси А.Расулов, аввало, кейинги йилларда Ўзбекистонда демократик, ижтимоий-иқтисодий тамойиллар асосида жиддий ўзгаришлар юз бераётгани, хусусан, Олий таълим тизимини ҳар томонлама мукаммаллаштиришга доир 200 дан ортиқ Президент қарорлари, фармойишлари, мутасадди вазирликларнинг кўрсатма ва буйруқлари чиқарилгани ҳамда уларнинг ижроси натижасида олий таълимда кескин ижобий янгиланишлар рўй бераётганига диққатни қаратди.

А.Расулов юқоридаги ўзгаришлар натижасида кўпминг кишилик олий таълим педагог-ходимларининг маоши олдинги йилларга нисбатан бир неча баробар ошганлигини, бу эса Олий таълим соҳасидаги ҳар бир кишига ҳар томонлама масъулият эканини ҳам таъкидлаб ўтар экан, юқоридаги шароитлар яратилганига қарамасдан, коллективларда таъмагирлик йўлига кириб қолишлар каби салбий иллатлар учраб тураётганини афсус билан эслатиб ўтди.

Йиғилиш раиси нутқининг навбатдаги қисмида 2020 йилнинг 18 январь куни Республика Бош прокуратураси томонидан Олий таълим ва Халқ таълими Вазирлиги идоралари бошлиқлари, ходимлари ҳамда ОТМларнинг ректорлари, филиаллар директорлари иштирокида ўтказилган, бутун Республикага видеоселектор орқали намойиш қилинган “Коррупциясиз соҳа” бўйича ўтказилган йиғилишда кўрилган масалалар мазмунинга тўхталди.

Маълумки, 2019 йилда Республика Таълим ҳамда Қурилиш соҳалари “Коррупциясиз соҳа” деб эълон қилинган, бунга доир чора-тадбирлар режаси тузилиб, доимий тарзда тадбирлар ўтказилиб келинмоқда.

Аммо, шунга қарамай, Бош прокуратуранинг маълум қилишича, кейинги йилларда таълим тизими саҳасида коррупцион ҳолат бўйича 326та жиноий иш рўй берган бўлиб, шулардан 126 таси Республика ОТМларига тегишли. Ушбу жиноятчилар ичида олий даргоҳларнинг 3та ректори ва 5та проректори фамилияси борлиги ғоят ачинарли ҳолдир. Хусусан, вилоятимизда жойлашган ФарПИ ва ФарДУ каби ўқув даргоҳларида ҳам бундай ҳолатлар рўй берганига йиғилишда алоҳида диққат қаратилгани бизга дарс бўлиши керак.

Юқоридаги йиғилишда ОТМларда коррупцияга асос бўлаётган омиллар тахлил қилиниб, асосан талабалар давоматининг пастлиги, илмий салоҳиятининг талабга жавоб бермаслиги, профессор-ўқитувчиларнинг мутахассислик йўналишларига таянч маълумот жиҳатидан тўла мос келмаслик ҳолатлари кўрсатиб ўтилди.

Бундан ташқари, ОТМларнинг АРМларида дарслик китобларини етишмаслиги, электрон базалар тўлақонли ишламаётгани, кутубхонага аъзоликни хисобга олиш ҳолатлари талабга жавоб бермаслиги ҳам салбий ҳолатларга йўл очмоқда.

Йиғилишда Республика ОТМларида илмий салоҳият ўртача 30% ни ташкил қилиши алоҳида танқид остига олинди.

Агар салоҳият юқори бўлса, илмий мухит яратилса, талаба ва ўқитувчи ўртасида “Устоз-шогирд” мактаби яратилса, ўз ўрнида салбий ҳолатларга барҳам берилган бўлади.

Олий таълим тизимида доимий малака оширишни тўла-тўкис йўлга қўйилмагани ҳам ачинарли ҳол. Чунки педагог-ходимни замонавий таълим услублари билан таништириб борилмаса, устозларнинг машғулотлари зерикарли, янгиликсиз бўлиб қолади.

Магистратурада ўқитиш-ўқиш ишлари ҳам йиғилишда танқид остига олинди, яъни магистрант - бўлажак ОТМ ўқитувчиси, давлат идорасининг масъул ходими. Унга ҳар томонлама таълим ва тарбия берилмаса, уларда салбий ҳолатларга берилиш кучаяди.

Йиғилишда битирувчи талабаларнинг ишга жойлаштиришга алоҳида тўҳталинди. Аввало, уларни етук мутахассис кадр қилиб тайёрлаш керак, қолаверса, ўз мутахассислигида ишлашига ёрдам бермоқ лозим.

А.Расулов йиғилганларни юқоридаги йиғилиш масалалари мазмуни билан таништирар экан, ушбу масалалар тахлилида келиб чиқиб, филиал жамоаси олддида турган вазифаларга тўхталиб ўтди:

* Биринчи навбатда педагог-ходимларнинг ишга келиб-кетишлари Мониторинг ва Ички назорат, факультет деканатлари ва бўлим бошлиқлари томонидан доимий назорат остига олиниши, доимо тахлил қилиб борилиши лозим.

Шунинг учун ушбу ишларни оммавий тарзда амалга оширишда ЎТИБ директор ўринбосари И.Тожибоев асосий ўқув биносига, ИИИБ директор ўринбосари Б.Джалилов эса коллеж ўқув биносида масъул хисобланади.

* Ўқув бўлими ҳамда Таълим сифатини назорат қилиш бўлими биргаликда гуруҳларда доимий сўровномалар ташкил қилиб, профессор-ўқитувчилар фаолиятига шаффоф баҳо беришни ташкиллашлари ҳамда талабаларга белгилангандан ортиқ топшириқлар берилишларини олдини олишлари керак.
* Маънавият ва маърифат бўлими, декан ўринбосарлари, “Ёшлар Иттифоқи” биргаликда “Устоз-шогирд”, “Талаба-ўқитувчи” тизими муносабатларида шаффофликни, самимийликни таъминлашлари лозим.
* Филиалда илмий салоҳият масаласи қониқарсиз даражада, яъни 30% ли ўртача кўрсаткичлардан паст. Шунинг учун ИИИБ Б.Джалилов ўз соҳасини жиддий тафтиш қилиб, кафедра мудирлари билан биргаликда, салоҳиятни ўртачадан юқорига кўтаришга эришиши, навбатдаги диссертация иши ҳимояларини тезлаштиришга ёрдам бериши, умуман, илмий ишларни тубдан яхшилаши шарт.
* Давоматни барқарор ушлаш - коррупциясига қарши кураш асоси экан, Ўқув бўлими, Таълим сифатини назорат қилиш бўлими, факультет деканлари ва гуруҳ мураббийлари талабалар давоматини доимо кузатиб боришлари, юз фоизлик даражасини таъминлашлари шарт.
* Барча бўлимлар, деканатларда ҳужжат юритиш ишлари ва ижроси амалдаги талаблар асосида олиб борилиши, Ички назорат ва Мониторинг бўлими бошлиғи томонидан доимий текширилиб турилиши керак.
* АРМ фаолиятини тубдан такомиллаштириш, айниқса, электрон дарсликлар билан таъминланишни яхшилаш учун электрон тизим фаолиятини тўла йўлга қўйиб, электрон кутубхонани жорий этиш, электрон платформани тўлақонли ишга тушириш орқали талаба ва профессор-ўқитувчиларни кутубхонага кенг жалб этиш лозим бўлади.
* Битирувчиларни ишга жойлаштиришда Маркетинг бўлими ишлаб чиқариш корхоналари билан олдиндан шартнома тузиб, бу ҳақида битирувчилар билан биргаликда фаолият олиб боришлари керак.
* Диплом ишлари ва БМИларини тайёрлаш ва химоясини ташкиллашда таъмагирликка йўл қуймаслик, шаффофликни таъминлашга мутахассислик кафедралари мудирлари масъулдир.
* Филиалда коррупцияга қарши курашишни янада таъкомиллаштириш учун “Антикоррупцион коммисия” тузиш, Ишга қабул қилиш жамоатчилик кенгаши бу комиссияга ёрдам бериши мақсадга мувофиқдир.

А.Расуловнинг нутқидан ҳамда билдирилган таклифлардан келиб чиқиб йиғилганлар ўз фикр-мулохазаларини билдирдилар.

**Б.Толипов – ТТ ва КТ факультети декани:** Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида”ги ПФ-5729-сон фармони ижроси юзасидан филиалда қуйидаги ишлар амалга оширилди:

* 2019 йил 10 июнь куни Фарғона вилоят ҳокимининг Ёшлар билан ишлаш бўйича ўринбосари Ф.Қосимов, Фарғона вилояти Коррупцияга қарши кураш департаменти бошлиғи М.Тошматов, филиал директори А.Расулов, директор ўринбосарлари, факультет деканлари, кафедра мудирлари, бўлим бошлиқлари, профессор-ўқитувчилар, ишчи-ходимлар ва талабалар, жаъми 195 нафар қатнашчилар иштирокида навбатдаги тадбир ташкил этилди. Тадбир давомида сўзга чиққан Фарғона вилояти Коррупцияга қарши кураш департаменти бошлиғи М.Тошматов Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ги ПФ-5729-сон фармонини иштирокчиларга ўқиб таништирди ва мазкур фармоннинг мазмун-моҳияти ҳақида ҳамда вилоятимизда коррупцияга қарши курашиш юзасидан амалга оширилаётган ишлар тўғрисида гапириб, маърузаси давомида йиғилиш иштирокчилари саволларига жавоблар ва зарурий маслаҳатлар берди ҳамда жорий йилнинг 1 август санасидан мазкур фармон ижроси юзасидан Республикамизда Капитал қурилиш ва Олий таълим тизимида коррупциясиз фаолият олиб борилиши ҳақида алоҳида тўхталди. Шундан сўнг сўзга чиққан Фарғона вилоят ҳокимининг Ёшлар билан ишлаш ва бўйича ўринбосари Ф.Қосимов Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида”ги ПФ-5729-сон фармонининг ижросини таъминлаш юзасидан Олий таълим тизимида амалга ошириладиган ишлар тўғрисида гапириб ўтди ва коррупция инсон ҳаёти ва фаолиятига салбий таъсир этиши, шахснинг жамоа ва жамиятдаги обрўсига путур етказиши ҳақида тўхталиб, жамоада, барча академик гуруҳларда, йиғилишдан олинган хулосалар асосида, коррупцияга қарши курашиш юзасидан олиб бориладиган ишлар бўйича тавсия ва таклифларини берди. Юқорида кўрилган масала юзасидан билдирилган фикр-мулоҳазалар ва таклифлардан келиб чиқиб йиғилиш қарори асосида Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ги ПФ-5729- сон фармони ижроси юзасидан филиалнинг чора-тадбирлар режаси ишлаб чиқилиши ва Филиалда коррупцияга қарши курашиш юзасидан мунтазам равишда чора-тадбирлар амалга оширилиб борилиши белгиланди.
* Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ги ПФ-5729-сон фармони ижроси юзасидан Олий ва ўрта махсус таълим вазирлигининг 2019 йил 9 августдаги 725-сонли буйруғи иловасида берилган “Коррупцияга қарши курашиш мақсадида аҳолининг ҳуқуқий онги ва ҳуқуқий маданиятини юксалтириш, жамиятда Коррупцияга нисбатан муросасиз муносабатни шакллантириш бўйича чора-тадбирлар режаси”га асосан Муҳаммад ал-Хоразмий номидаги ТАТУ Фарғона филиалининг чора-тадбирлар режаси ишлаб чиқилди.
* Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ги ПФ-5729-сон фармони ижроси ва кенг тарғиботи юзасидан филиал иқтидорли талабалари томонидан Андроид мобил қурилмаларида фойдаланиш учун мобил илова тайёрланиб, телеграмм мессенжери орқали филиал профессор-ўқитувчилари ва гуруҳ мураббийларига ҳамда Олий ва ўрта махсус таълим вазирлиги тизимидаги фаолият олиб бораётган Олий таълим муассасалари Ёшлар билан ишлаш бўйича проректорларига етказилиб берилиши натижасида 2000 нафардан ортиқ профессор-ўқитувчи ва талабалар мазкур мобил илова орқали фармон билан танишиб фойдаландилар.
* Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ги ПФ-5729- сон фармони ижроси юзасидан 2019 йил 19 ноябрь куни филиал катта мажлислар залида Фарғона вилояти Адлия бошқармаси ва ҳуқуқ тартиботи сохаси ходимлари, филиал профессор-ўқитувчилари, талабалари ва ишчи-ходимлари, жаъми 200 нафар қатнашчилар иштирокида навбатдаги тадбир бўлиб ўтди.

Олий ва ўрта махсус талим вазирлигининг 2020 йил 16 январдаги 87 -01-22-сонли хати ижроси юзасидан 18 январь куни Ўзбекистон республикаси Бош прокуратураси томонидан Олий ва ўрта махсус таълим вазирлиги тизимида коррупция ҳолатлари ҳамда уларни келтириб чиқараётган сабаб ва шароитларни муҳокама этиш юзасидан ташкил этилган навбатдаги видеоселектор йиғилишида филиал директори ўринбосарлари, факультетлар деканлари, кафедра мудирлари Фарғона вилояти прокуратураси мажлислар залида ташкил этилган студияда иштирок этдилар.

Мазкур видеоселектор йиғилишида кун тартибига қўйилган қуйидаги масалалар: сўнги 3 йилда Республика Олий таълим муассасаларида коррупцияга оид йўл қўйилган ҳолатлар, қўшма факультетларда таълим олаётган талабаларнинг билим савиясидаги мавжуд муаммолар, ўқув режаларидаги мавжуд камчиликлар, дарсликларни янгилаш масалалари, талабалар давомати, ўқишни кўчириш ва тиклаш, битирувчиларнинг ишга жойлашиши, илмий-тадқиқот ишларининг ҳолати, молиявий тартиб интизом, жисмоний ва юридик шахсларнинг мурожаатларини кўриб чиқиш ҳолатлари, ижро интизоми, битирувчиларнинг дипломларини бериш ҳолатида йўл қўйилаётган камчиликлар, олий таълим муасссаларида ташкил этилган кенгашлар фаолияти, электрон тизимларнинг ишлаш ҳолати, магистратура қабулида йўл қўйилаётган салбий ҳолатлар, олий таълим муассасалари илмий салоҳиятини ошириш, ҳориждан профессор-ўқитувчиларни жалб этиш, масофавий таълимдаги мавжуд муаммолар тўғрисида кабилар тахлил қилинди.

Йиғилиш сўнгида Фарғона вилояти прокурори томонидан коррупцияга қарши курашиш бўйича вилоятдаги ОТМлар, факультетлар ва ҳар бир кафедраларнинг коррупциянинг олдини олиш ва қарши курашиш бўйича чора-тадбирлар режаси, тарғибот плакатлари, прокуратуранинг ишонч телефонлари, маърузалар олиб борилаётган аудиторияларга видеокамералар ўрнатиш зарурлиги, талабалар билимини баҳолашнинг замонавий тизимларини ишлаб чиқиш, АРМларда янги дарслик, ўқув қўлланмаларини кўпайтириш, талабалар ўртасида коррупцияга қарши курашиш ва олдини олиш юзасидан аноним сўровномалар ташкил этиб бориш, талабалар давомати назорат қилиш, битирувчиларнинг ишга жойлашиши, илмий даражалиларни кўпайтириш ва илмий изланиш билан шуғулланаётганлар фаолиятига изчил эътибор қаратиш, жисмоний ва юридик шахсларнинг мурожаатларини кўриб чиқишда камчиликларга йўл қўймаслик, қабул жараёнида шаффофликни таъминлаш юзасидан топшириқ ва вазифалар берилди ва прокуратура сохаси ходимлари томонидан назоратга олиниши бўйича фикрлар билдириб ўтилди.

**С.Собиров – Табиий фанлар кафедраси мудири:** Юқоридаги йиғилиш материалларини кафедра ўқитувчилари билан ўрганиб чиқдик. Хусусан, талабаларни фан дарсликлари билан таъминлаш, ҳужжатларни талаб асосида расмийлаштириш ишларини амалга оширяпмиз.

Кафедра аъзолари номидан ваъда бераманки, бизда коррупцион ҳолатларга йўл қўйилмайди.

**М.Джалилов – Компьютер тизимлари кафедраси мудири:** Биз кафедра аъзолари билан таниш-билишчилик, ўртакашликка йўл қўймаслик, сунъий баҳоламаслик ҳақида келишиб олдик. Хозирда салоҳиятимиз 16%ни ташкил этади. Шу камчиликни бартараф этиш асосий вазифамиз.

**О.Райимжонова – Телекоммуникация инжиниринги кафедраси мудири:** Бизда ҳам таъмагирлик, “олди-берди”га йўл қўйилмайди. Мен диплом ишларига кўр-кўрона аралашмаслик, илм беришда шаффофликни таъминлаш бўйича кафедра аъзолари билан келишиб олдим.

**Д.Зулунов – Дастурий инжиниринг кафедраси мудири:** Мен ҳам селекторда қатнашиб, керакли хулосаларни чиқардим ҳамда кафедра аъзолари билан коррупция йўл қўймасликка келишиб олдик.

**О.Қўлдошев – Ахборот хавфсизлиги кафедраси мудири:** Мен селекторда иштирок этдим. Кафедра йиғилишида селектор йиғилиши мазмуни бўйича кафедра аъзолари билан фикрлашдик. Хулоса шуки, кафедрамизда коррупцияга умуман йўл қўйилмайди.

**Р.Сулаймонов – филиал юристи:** Коррупция – жиноят оламининг энг ёмон кўриниши бўлиб, барча ижтимоий-иқтисодий, маънавий бузилишлар асосидир. Мен барчага, юрист сифатида мурожаат қиламанки, таъмагирлик қилиб, коллективда, махалла ва оилада ўз ўрнингизни йўқотиб қўйманг.

**М.Носиров – декан ўринбосари:** БМТнинг халқаро мезонларидан бирида “Илимли миллат, халқ коррупцияга берилмайди” деб кўрсатилган. Шунинг учун салохиятимиз баланд бўлса, бу иллат бизда учрамайди. Менимча, коррупцияга қарши кураш комиссияси тузиш ўринли. Бу комиссияга алоҳида хона ажратилиб,жихозланса. Бундан ташқари, элекрон хукуматни йўлга қўйиш ҳам коррупциянинг олдини олади.

**К.Акбаров – ветеран ўқитувчи:** Худога шукур, Президентимиз ўқитувчиларни ҳам социал, ҳам иқтисодий таъминотини яхшилаб қўйди. Эндиги вазифа биз, профессор-ўқитувчилар, рақобатбардош кадрлар тайёрлаб, Ватанимизга хизмат қилишимиз керак. Мен ишонаманки, бизнинг коллективда таъмагирлик иллатлари йўқ ва бўлмайди ҳам.

Йиғилиш ахли бир овоздан юқоридаги фикр-мулохаза, таклифларни маъқулладилар.

Юқоридагилардан келиб чиқиб, филиал профессор-ўқитувчилари  
 ва ишчи-ходимларининг умумий йиғилиши  
 **қ а р о р қ и л а д и:**

1. Йиғилиш раиси, филиал директори А.Расуловнинг Ўзбекистон Республикаси Бош прокуратурасида Олий ва ўрта махсус таълим вазирлиги тизимида коррупция ҳалатлари, уларни келтириб чиқараётган сабаб ва шарт-шароитлар тўғрисидаги йиғилишда кўрилган масалалар ҳамда белгиланган вазифалар тўғрисида берган кенгайтирилган ахбороти маълумот учун қабул қилинсин.
2. Бош прокуратуранинг юқоридаги йиғилиши материаллари асосида ҳар бир бўлим, деканат, кафедраларда йиғилишлар ўтказилиб, коррупцияга қарши кураш чора-тадбирлар режаси ишлаб чиқилсин, ҳар бир профессор-ўқитувчи ҳамда ишчи ходимлардан тамагирлик қилмаслик мазмунида кафолат хатлари олинсин.

***Масъуллар:*** бўлим бошлиқлари, кафедра мудирлари, факультет деканлари. ***Муддат:*** 2020 йил 24 январгача.

1. Ишчи ходимлар ва профессор-ўқитувчиларнинг ишга келиб-кетишлари, талабалар давомати; бўлим, деканат, кафедраларда юқори идоралардан келган хужжатларни расмийлаштириш ва ижро интизоми, талаба ва ўқитувчилар ўртасидаги муносабатлар шаффофлиги қатъий назорат остига олинсин.  
   ***Масъуллар:*** мутасадди раҳбарлар, Ички назорат ва Мониторинг бўлими.
2. Коррупция ҳолатлар ва унга қарши кураш бўйича талабалар билан очиқ давра суҳбатлари ўтказиш, хуқуқий-норматив ҳужжатлар билан таништириш, улар ўртасида сўровномалар ташкил этиш, натижаларини доимий равишда тахлил қилиб бориш тадбирлари амалга оширилсин ҳамда бундай тадбирлар ўз вақтида ОАВлари орқали ёритиб борилсин.

***Масъуллар:*** факультет деканлари, филиал юристи, Таълим сифатини назорат қилиш бўлими, Матбуот котиби, Маънавият ва маърифат бўлими. ***Муддат:*** доимий.

1. Мутахассислик кафедраларида илмий салохиятга доир аниқ чора-тадбирлар режаси ишлаб чиқилсин, МД ва БМИ ишларини тайёрлаш ва ёқлашда таъмагирлик, ўқитувчи-ходимлар ўртасида “ўртакашлик”, таниш-билишчилик ҳолатларига қатъий йўл қўйилмасин.

***Масъуллар:*** кафедра мудирлари.

***Муддат:*** доимий.

1. Коррупцияга қарши курашни янада такомиллаштириш мақсадида филиалда “Антикоррупцион комиссия” ишчи гурухи ташкил этилсин ва комиссия таркиби қуйдагича шакллантирилсин:

А.Расулов – филиал директори, комиссия раиси;

И.Тожибоев – директор ўринбосари, раис ўринбосари;

Б.Джалилов – директор ўринбосари, аъзо;

К.Акбаров – ветеран ўқитувчи, аъзо;

И.Рустамов – КУ қўмитаси раиси, аъзо;

Ш.Ғаниева – Хотин қизлар қўмитаси раиси, аъзо;

Р.Сулаймонов – филиал юристи, аъзо;

М.Мирзаев – Илмий котиб, аъзо;

Д.Онарқулова – Ички назорат ва мониторинг бўлими бошлиғи, аъзо;

И.Қосимов – филиалнинг Ўзбекистон Ёшлар иттифоқи бошланғич ташкилот етакчиси, аъзо;

Ж.Авазов – Компьютер инжиниринги факультети 2-курс, 615.18-гуруҳ талабаси, аъзо;

Х.Каримов – Телекоммуникация технологиялари ва касб таълими факультети 2-курс 652.18-гуруҳ талабаси, аъзо;

А.Қодиров – Матбуот котиби, комиссия котиби.

1. Филиал “Антикоррупция комиссияси”нинг штаб-хонаси ташкил этилиб, филиал биносининг барча худудларидаги кўринарли жойларга ишчи гуруҳга мурожаат этиш эълонлари қўйилсин, гуруҳнинг ишонч телефонлари белгилаб қўйилсин, Низом ва ишчи режаси ишлаб чиқилсин. ***Масъуллар:*** И.Тожибоев, Р.Сулаймонов, Х.Абдурахмонов, А.Қодиров. ***Муддат:*** 2020 йилнинг 1 февралигача.
2. 1. Филиалда коррупцияга қарши кескин курашиш бўйича чора-тадбирлар режаси ижросини изчил таъминлаш, тарғибот плакатлари ўрнатиш, прокуратуранинг ишонч телефонларини барчага билдириш, маърузалар олиб борилаётган аудиториялардаги видеокамералар созлигини назорат қилинсин.

***Масъуллар:*** Ички назорат ва Мониторинг, Таълим сифатини назорат қилиш бўлимлари, Х.Абдурахмонов, А.Қодиров.

***Муддат:*** доимий.

2. Ўқув сессияларида якуний назорат, битирув аттестацияларини ўтказишда шаффофликни таъминлаш, таъмагирликнинг олдини олиш учун олоҳида кузатув жихозли хоналардан кенг фойдаланилсин.

***Масъуллар:*** Ички назорат ва Мониторинг, Таълим сифатини назорат қилиш, Ўқув-услубий бўлимлар, Х.Абдурахмонов.

***Муддат:*** доимий.

3***.*** Профессор-ўқитувчиларнинг дарс ўтиш махорати, савияси, талабага бўлган муносабатини аниқлаш мақсадида академик гуруҳларда сўровномалар ўтказиш доимий йўлга қўйилсин ҳамда танқидий тахлил қилиб борилсин.

***Масъуллар:*** Ички назорат ва Мониторинг, Таълим сифатини назорат қилиш, Ўқув-услубий бўлимлар, А.Райимов, А.Қодиров.

***Муддат:*** доимий.

4. Филиал АРМи фаолияти қайта кўриб чиқилиб кутубхона фондини янги дарсликлар, бадиий китоблар, керакли газета-журналлар билан бойитиш чоралари кўрилсин ҳамда электрон кутубхонани жорий этиш, электрон дарсликлар мажмуасини яратиш орқали электрон платформа жараёни тўлақонли ишга туширилсин.

***Масъуллар:*** Таълим сифатини назорат қилиш, Ўқув-услубий, Илмий-инновацион ишлар бўлимлари, Х.Арипджанова, А.Қодиров.

***Муддат:*** доимий.

Йиғилиш раиси: А.Расулов.

Йиғилиш котиби: М.Мирзаев.